ועדת המשנה לשירותי כבאות והצלה, כנסת 20, פרוטוקול מספר 6, 2016-03-01 11:30

נאוה בוקר: שלום לכולם, בוקר טוב.

נאוה בוקר: אני שמחה שהגעתם לדיון החשוב הזה.

נאוה בוקר: כפי שאתם יודעים, החלק הקשה מאחורינו.

נאוה בוקר: תקציב כבר יש, שזה בפני עצמו באמת איזה שהוא ניצחון בדרך אל היעד שלנו.

נאוה בוקר: הדיון היום הוא המשך הדיון מהדיון בוועדת הפנים, ברשותו של דוד אמסלם.

נאוה בוקר: אנחנו צריכים היום ליצור תכנית אופרטיבית של יצירת קווי חיץ בפועל, ואנחנו עוברים מהשלב התיאורטי לשלב המעשי.

נאוה בוקר: ואני מקווה שאנחנו נסיים היום את הדיון כאן, כשהגופים שנמצאים כאן מתואמים ומוכנים ליישום השלבים השונים.

נאוה בוקר: תראו, התכנון צריך לכלול לוח זמנים מפורט, חלוקה לשלבי פעולה, חלוקת סמכויות, אחריות ברורה בין הגופים המבצעים.

נאוה בוקר: אני מתארת לעצמי שאנחנו לא נספיק את הכל בישיבה הזאת, אבל חשוב לזכור שזה פרויקט שהוא באמת ארוך טווח והוא צפוי להימשך הרבה שנים, וגם התכנון שאנחנו נעסוק בו היום יהיה נתון לשינויים לאורך הדרך.

נאוה בוקר: אנחנו חייבים היום להתמקד, אגב, לא רק בהקמה אלא גם בתחזוקה של קווי החיץ, משום שהתכנית שאנחנו נציג היא תכנית כוללת של יצירת קווי החיץ, וכמו שכולכם יודעים פה, בלי התחזוקה תהיה לנו בעיה ולא יהיה לנו פתרון לאורך זמן.

נאוה בוקר: אני רוצה להתחיל את הדיון היום עם המצגת של רט"ג.

נאוה בוקר: מי ביקשו קודם?

<דניאל מיכה עברי: דני.

נאוה בוקר: אוקיי דני, תציג את עצמך.

נאוה בוקר: ממלא מקום - - -

<דניאל מיכה עברי: אני מייצג את מועצה אזורית משגב, 35 יישובים, מתוכם צפויים להיות כ-30 ממוגנים או בסיכון.

<דניאל מיכה עברי: אני חקלאי.

<דניאל מיכה עברי: אני מעל 40 שנה מהיישוב יודפת, אני עוסק בשיקום ואחזקת חורש, ממשקי רעייה וטיפול ואחזקה ולאחרונה, וגם ידידי ממשרד החקלאות פה יעיד, עשיתי ניסיונות לראות כמה זה באמת 5.4 – 5 - - - - לדונם ומה כרוך בלעסוק בזה באזור של חורש ים תיכוני וכו'.

<דניאל מיכה עברי: יותר מפותח, פחות מפותח.

<דניאל מיכה עברי: אני רוצה לספר לכם על התוצאה הזאת ועל המסקנה שלי, כי בסופו של דבר המסקנה שלי היא שלא מדובר פה בפעולת דילול.

<דניאל מיכה עברי: אם יש לנו חורשת אורנים ליד יישוב, אז אפשר להכניס קבלן ולתת לו לכרות ולהגיד לו כמה עצים להשאיר.

<דניאל מיכה עברי: בעיקר בשיפוע, כשיש חורש ים תיכוני סבוך, חבורת אלון אלת המסטיק, לא חשוב, זה מה שהולך אצלנו, ההתעסקות עם הקידה השעירה ועם כל מה שהולך מתחת, הפינוי של הגזם ועבודת הכפיים שכרוכה בזה, בלהוציא את הגזם ולא להשאיר אותו במקום, בניגוד לכשעושים דילול, הוא מכניס אותנו לליגה אחרת.

<דניאל מיכה עברי: אני אעשה את זה בזריזות.

<דניאל מיכה עברי: פה לקחתי את היישוב כמון, כי זה יישוב קלאסי.

<דניאל מיכה עברי: יש לנו 200 מטר בהיקף של כמון שהם בתוך שמורת טבע, 300 מטרים שהם בתוך יער לשימור של הקרן הקיימת - - -

נאוה בוקר: איפה כמון נמצא?

<דניאל מיכה עברי: ו-3.5 קילומטר שהם אף אחד, שהם לכאורה המועצה.

נאוה בוקר: במועצה שלכם, כמון?

<דניאל מיכה עברי: במועצה האזורית משגב.

<דניאל מיכה עברי: הר כמון, יש גם שני יישובים סמוכים, זה יישוב קהילתי שנקרא כמון.

<קריאה: מעל כרמיאל.

<דניאל מיכה עברי: טוב, כמו שאמרתי עשיתי ניסיונות וכו', אני לא אלאה אתכם.

<דניאל מיכה עברי: הנה, אתם רואים את התמונה מלמעלה.

<דניאל מיכה עברי: אם אתם רואים בצד שמאל למטה זה היישוב כמאנה, יישוב בדואי מוכר, שגם נמצא בתחום שטח השיפוט של מועצה אזורית משגב.

<דניאל מיכה עברי: בצד ימין יש לנו את שמורת הטבע, רואים את הגבול של שמורת הטבע שם, את החפיפה הקטנה שיש עם שמורת הטבע.

<דניאל מיכה עברי: אם רואים, בתוך האזור של שמורת הטבע יש שם דרך.

<דניאל מיכה עברי: רט"ג מטפלים בדרך ועשו דילול לאורך הדרך, לא קשור ל-70 מטר.

<דניאל מיכה עברי: זאת אומרת זה לא רלבנטי לעניין של קו החיץ של היישוב.

<דניאל מיכה עברי: מתואר פה בדיוק קו החיץ של היישוב לפי זה, מתוארת הכמות, ספרנו את העצים, ספרנו את האורך, ספרנו את האין דרך, אם צריכה הדרך להיות בתוך ה-76 או יכול להיות גם 86.

<דניאל מיכה עברי: עשינו הערכה, הכל לפי פועלים.

<דניאל מיכה עברי: אני רוצה להדגיש עוד פעם, אנחנו מה שנקרא יודעים לעשות דרכים ואנחנו יודעים להחזיק קווי מים ואנחנו מחזיקים קווי מים.

<דניאל מיכה עברי: ומה שיותר חשוב מהכל ואני לא בטוח שכולם יודעים, אנחנו לקחנו פועלים חקלאים מנוסים והלכנו ברגל והוצאנו גזם וראינו כמה זה באמת עולה בסוף.

<דניאל מיכה עברי: לא ההצעה של העצים, אלא להעיף את כל הגזם ולעשות את כל זה.

<דניאל מיכה עברי: כמו שאתם רואים פה, אנחנו הגענו לכ-2.5 מיליון שקלים הטיפול, אם זה הולך לפי האות, זאת אומת 4-5 עצים לדונם.

<דניאל מיכה עברי: אגב כמות, זה אלפי אלונים פה לבער.

<דניאל מיכה עברי: אלפים.

<קריאה: זו ההקמה או האחזקה?

<דניאל מיכה עברי: כן, זו ההקמה.

נאוה בוקר: רגע, זהו, זה מה שרציתי לשאול.

<דניאל מיכה עברי: אפשר לעבור לשקף הבא.

נאוה בוקר: זו הקמה בלבד, דני?

<קריאה: אבל כמה אתה מעריך את האחזקה, זה יותר מעניין.

<דניאל מיכה עברי: 70,000 בשנה.

<קריאה: זה סביר.

<דניאל מיכה עברי: זה המספרים שאנחנו הגענו.

<דניאל מיכה עברי: המספרים כמובן, יש מאחוריהם מצגת של שעה.

<דניאל מיכה עברי: יש את כל הפירוט.

יעל כהן-פארן: מי ביצע את התכנון?

<דניאל מיכה עברי: מודוס, חברה שאנחנו העסקנו אותה, מתכנני ערים.

<דניאל מיכה עברי: מי שריכז את העניין הזה זה הבן שלי.

<דניאל מיכה עברי: הבן שלי כמעט הלך והיה מאושפז ארבעה חודשים ביום של האחד הזה.

<דניאל מיכה עברי: אני בעצמי לוחם אש מתנדב - - -

נאוה בוקר: ביום של?

נאוה בוקר: לא הבנתי.

<דניאל מיכה עברי: ביישוב יודפת יודעים באזור שלנו במה זה כרוך, הטיפול ביער, בהר עצמון וכו' והכמות של השריפות שאנחנו מתעסקים ומטפלים בהן.

נאוה בוקר: דני, מה קרה לבן שלך?

נאוה בוקר: לא הבנתי.

<דניאל מיכה עברי: הבן שלי נלכד במסגרת ההתנדבות שלו לכיבוי אש, הוא היה בחופשה מהצבא, צבא קבע, והוא נלכד בתוך אש והוא נכווה כוויות קשות.

<דניאל מיכה עברי: הוא הצליח לחלץ את עצמו, הוא ועוד אחד והוא היה מאושפז חודשיים וחצי ועבר תהליך שיקומי של 4.5 שנים.

נאוה בוקר: אז הנושא קרוב לליבך, אני מבינה.

<דניאל מיכה עברי: הנושא מאד קרוב לליבי.

<דניאל מיכה עברי: גם מה שנקרא 40 שנה של ההתפתחות של החורש סביב היישובים הקהילתיים בגליל, הוא מאד דרמטי.

<דניאל מיכה עברי: זאת אומרת השוני.

<דניאל מיכה עברי: אני הרבה שנים בסיפור הזה.

<דניאל מיכה עברי: השוני בין מה שקרה עכשיו, אנחנו יש לנו יישובים כמו חורשים, כמו החלוץ, שאנחנו מדברים מהקיר של הבית ה 76 מטר באמת, זה פשוט, אני לא יודע באמת אם אנחנו-.

<דניאל מיכה עברי: הרי אנחנו כל עץ שומרים.

<דניאל מיכה עברי: עכשיו, להגיע למצב של 17 מטר, 15 מטר בין עץ לעץ, זה אומר להוריד 80%.

<דניאל מיכה עברי: מילא העצים, יש אחר כך לטפל.

<דניאל מיכה עברי: אני מהבודדים בארץ שהעסיקו פועלים חקלאים ובסופו של דבר גרר את הגזם על עשרות דונמים ולקח איזה שהוא קנה מידה של להוציא את הקידה השעירה ואת הסירה הקוצנית, באמת זה - - -

נאוה בוקר: תחזוקה זו הבעיה.

<דניאל מיכה עברי: וללא מכני, כי אנחנו מדברים על סיפור שהקשה זה לא מכני.

<דניאל מיכה עברי: 10 מטר מהדרך זה עוד הולך.

<דניאל מיכה עברי: ללכת ולעלות וזה שיפועים וכו', זה עלויות גם של אחזקה וגם דבר שבסופו של דבר אי אפשר לעשות באיזה שהוא ממשק, בלי איזה שהוא ממשק רעייה.

<דניאל מיכה עברי: יש דוגמאות במצגת הארוכה של ממשק רעייה.

<דניאל מיכה עברי: גם בכמון יש לנו חוות עיזים שחורות שם, שאנחנו רואים את הפעולה של ממשק הרעייה.

<דניאל מיכה עברי: לא כאן המקום, אני רוצה לקצר, אבל המספרים, אני יודע להגן עליהם, אם זה מעניין מישהו.

נאוה בוקר: הבעיה העיקרית זה בעצם התקציב.

<דניאל מיכה עברי: קודם כל לא הגדירו איזה יישובים מוגנים ואיזה לא.

<דניאל מיכה עברי: לפי ההערכה של כיבוי אש, אני כבר רואה שכיבוי אש מתייחסים לאורנים יותר בחומרה.

<דניאל מיכה עברי: אני רואה לפי היישובים שהם בוחרים.

<דניאל מיכה עברי: אורנים זה מאד מסוכן ומאד חשוב לטפל בהם, אבל זה זול.

<דניאל מיכה עברי: להבדיל מאלונים או מחורש טבעי, שלכאורה לא רואים את זה.

<דניאל מיכה עברי: זאת אומרת ההתפתחות של החורש, זה קשה לראות איזה שוני במשך 10 שנים.

<דניאל מיכה עברי: כל יישוב בהיקף של היישוב שלו, כשמתחילים לשמור על החורף כמו שצריך וזה מה שקורה אצלנו, החורש הולך ומתפתח.

<דניאל מיכה עברי: עכשיו, להתחיל לתווך אותו ולתפעל את החורש בצורה כזאת של ממשק רציני, זה ממש פרויקט בהיקפים, ביישובים שלנו.

<דניאל מיכה עברי: אנחנו אמנם מעט אנשים, אבל אנחנו הרבה יישובים.

<דניאל מיכה עברי: אגב, העניין של הרלבנטיות של העניין הזה, איפה שיש חורש סמוך לבתים וסמוך ליישובים, זה מפוזר באופן ממש ממש מעניין בארץ.

<דניאל מיכה עברי: זאת אומרת יש מקומות בלכיש, במעלה יוסף - - -

נאוה בוקר: יש לך דקה לסיום.

<דניאל מיכה עברי: יש מקומות, יש כמה מועצות אזוריות שבהן יש עשרות יישובים כאלה ויש לעומת זאת הרבה עשרות של מועצות אזוריות שבהן העניין הזה לא כל כך רלבנטי בכלל.

<דניאל מיכה עברי: אני לא יודע איך זה הולך להיות מבחינת הטיפול וההגדרה של היישובים וכו', אבל אני - - -

נאוה בוקר: אתם הכנתם את התכנית בשיתוף כיבוי אש?

<דניאל מיכה עברי: אנחנו בשיתוף כיבוי אש, אנחנו בשיתוף עם משרד החקלאות, בשיתוף קק"ל, בשיתוף רט"ג, אצלנו, מקומי.

נאוה בוקר: אצלכם, זאת השאלה.

<דניאל מיכה עברי: זו פעם ראשונה שאני בא, אבל מכירים אותי וגם את משגב וגם את יודפת.

<דניאל מיכה עברי: וכמו שאמרתי, כמון, יש פה את השאלות, לקחים מהשריפה.

<דניאל מיכה עברי: אפשר להעביר את האחרון, כי כבר סיימתי.

<דניאל מיכה עברי: ואני מזמין אגב.

<דניאל מיכה עברי: סאמח פה ממשרד החקלאות, הוא הטריח את עצמו והוא בא והוא עשה סיור סביב יודפת.

<דניאל מיכה עברי: ביודפת אנחנו מתייחסים לעניין הזה כאל פרויקט בייבי כזה.

<דניאל מיכה עברי: אנחנו משקיעים מיליוני שקלים באמת בשביל האחריות שלנו כלפי היער.

<דניאל מיכה עברי: זה יער שאנחנו למעשה טיפחנו אותו במשך עשרות שנים.

<דניאל מיכה עברי: גרמנו ל - - - התפתחות - - -

נאוה בוקר: הבנתי.

<דניאל מיכה עברי: ועכשיו לראות איך מתמודדים זה באחריות.

<דניאל מיכה עברי: זה באמת מבצע ואנחנו עושים את כל הניסיונות האפשריים ואפשר לראות את זה.

נאוה בוקר: באיזה שלב זה עומד עכשיו?

יעל כהן-פארן: סליחה, ומה זה כל הניסיונות האפשריים, אם אפשר לשאול.

נאוה בוקר: סליחה, כשאני אסיים אני אתן לך את רשות הדיבור.

נאוה בוקר: תודה.

נאוה בוקר: אני שואלת באיזה שלב אתם נמצאים עכשיו.

נאוה בוקר: סיימתם הכנת תכנית?

<דניאל מיכה עברי: כן.

נאוה בוקר: התחלתם בעבודה?

<דניאל מיכה עברי: לא, לא.

<דניאל מיכה עברי: יש את יודפת, היישוב שלי, שאני ממנו, בגלל שהיישוב עצמו בכלל מתעסק עם זה, הוא עושה את זה גם בהר עצמון בצורה מסוימת עם רט"ג, סביב היישוב זה עם קק"ל.

<דניאל מיכה עברי: אנחנו עובדים ויש לנו תוצאות.

<דניאל מיכה עברי: זאת אומרת זה פרויקט לא של קו החיץ הזה, אלא פרויקט של אחזקה בשביל לראות את הדברים.

<דניאל מיכה עברי: משם שואבים את הניסיון.

נאוה בוקר: אני מבינה, אוקיי.

<דניאל מיכה עברי: מבחינת הטיפול ביישובים, כמון, עשינו סקר, זה הסקר.

<דניאל מיכה עברי: אנחנו עכשיו בפני סקר של כל שאר היישובים להערכה של עלויות והערה של כמות העבודה – של הקמה ושל החזקה.

נאוה בוקר: יפה.

נאוה בוקר: רט"ג, אני אשמח שאנחנו נצפה במצגת שלכם עם קצת דברי הסבר ולאחר מכן ניתן לחברי הכנסת להגיד כמה מילים.

נאוה בוקר: מי שרוצה לדבר, אז בבקשה להירשם בזכות דיבור אצל מנהלת הוועדה.

<יהושע שקדי: שלום לכולם, שמי יהושע שקדי, אני המדען הראשי של רט"ג.

<יהושע שקדי: אנחנו עוסקים בקווי החיץ כבר כמה שנים טובות.

<יהושע שקדי: בעקבות השריפה בכרמל גם הגיעו תקציבים ואני רוצה להציג לכם באופן כללי מה אנחנו עושים.

<יהושע שקדי: דני פה קיצר לי את המצגת, אבל זה הכרמל ו - - -

נאוה בוקר: סליחה, רק תקרב את המיקרופון כי אנחנו בקושי שומעים אותך.

<יהושע שקדי: בשמחה.

<יהושע שקדי: זה הכרמל בתמונה משנת 2010.

<יהושע שקדי: זה הכרמל מאותה נקודה, פחות או יותר, מיד אחרי השריפה, וככה זה נראה בשנת 2015.

<יהושע שקדי: אנחנו צריכים להבין שאולי אנחנו צריכים באופן כללי לחשוב על נוף טיפה יותר פתוח מהנוף שהיה, משום שהצפיפות הזאת של העצים זה אחד הגורמים לפריצת השריפה.

<יהושע שקדי: בגלל זה אנחנו עושים את קווי החיץ, אבל אני אגיד את זה אחר כך, זה לא מספיק, אסור להיעצר פה.

<יהושע שקדי: זו פחות או יותר תמונה שדני הראה, זה יישוב בהרי יהודה.

<יהושע שקדי: אנחנו מטפלים על פי הכללים של רשות הכבאות ורשות הכבאות בעצם הסתמכה על מסמך שעמיתי דוד ברנד ואני כתבנו או ניסחנו ואחר כך זה עבר לוועדה בין משרדית והצוות של חיים תמם אימץ אותו.

<יהושע שקדי: אנחנו עובדים על פי הכללים האלה ויש פה כמה דוגמאות, אז אני אעבור על זה מהר, כי דני כבר הראה.

<יהושע שקדי: ככה נראה קו חיץ.

<יהושע שקדי: פה זה קו חיץ באזור עם אורנים, זה באזור הר מסרק.

נאוה בוקר: מה הרוחב שלו?

<יהושע שקדי: קו חיץ הוא 76 מטרים שבנויים משתי רצועות של 30 מטר כל אחת ודרך של שישה מטרים באמצע.

<יהושע שקדי: זה הנוף הכללי.

<יהושע שקדי: אני לא מתאר פה את כל קו החיץ, אבל זה לא אזור שהוא נטול עצים לחלוטין.

<יהושע שקדי: זה אזור שהוא מדולל מעצים ואני מסכים עם דני, שבאזור הזה החורש הרבה פחות צפוף מאשר באזור של יודפת.

<יהושע שקדי: זו הפרישה של האזורים שאנחנו מטפלים בהם באזור צפון.

<יהושע שקדי: עיקר העבודה שלנו זה באזור הצפון.

<יהושע שקדי: סך הכל יש לנו 111 אתרים, 10 מתוכם בסיסי צה"ל ויש פה איזה 7,000 דונם לטיפול ולמעקב שזה הרבה מאד.

<יהושע שקדי: ועוד פעם, זה דורש גם שיתופי פעולה שאני אגע בזה עוד מעט.

נאוה בוקר: רק שאלה לפני שאתה מדלג הלאה.

נאוה בוקר: אם אתה זוכר, לפני כמה חודשים אתם הראיתם לי מסמך ש-95% מיצירת קווי החיץ בכרמל כבר הושלמה.

<יהושע שקדי: בכרמל בוודאי.

נאוה בוקר: מי מתחזק את זה היום?

<יהושע שקדי: אנחנו.

<יהושע שקדי: הקמנו יחידה שנקראת יחידת יער.

<יהושע שקדי: נתן אלבז תקוע בפקקים - - -

<קריאה: הוא לידך.

<קריאה: הוא יושב לידך.

נאוה בוקר: הנה הוא.

<יהושע שקדי: לא שמתי לב.

<יהושע שקדי: הוא בדרך כלל נכנס בלי ששמים לב.

<יהושע שקדי: הוא ראש יחידת היער אצלנו והוא גם מי שאחראי על הטיפול.

<יהושע שקדי: שאלות איך מטפלים, למי שבאמת מבין, בבקשה.

נאוה בוקר: אוקיי, תודה.

<יהושע שקדי: אנחנו מטפלים גם ב-165 קילומטרים של דרך, שמתוכם 65 קילומטרים בתוך שמורות.

<יהושע שקדי: שימו לב, עוד פעם, זה לא בדיוק על פי התקנות של הכבאות, משום שהם מדברות בעיקר על דרכי כניסה וכדומה.

<יהושע שקדי: אנחנו מסתכלים על מוקדים שיכולים להוות בעיה.

<יהושע שקדי: אנחנו טיפה מסתכלים פה בראש גדול, אנחנו מרחיבים את העבודה מעבר לה.

<יהושע שקדי: לא שאנחנו לא עושים לפי הכללים, אלא עושים עוד מעבר לכללים.

<יהושע שקדי: כשאנחנו מדברים על עלויות, אז פה זה עלויות ממוצעות, לא במיוחד ליישוב יודפת.

<יהושע שקדי: בסך הכל אנחנו מדברים על אלפי שקלים לדונם להקמה, בין 1,500 ל-3,000, זה תלוי באיזה אזור.

<יהושע שקדי: התחזוקה היא גם כן בסדר גודל של 500 ל-1,500 שקלים לדונם, כשעושים את התחזוקה פעם בשלוש עד חמש שנים, ואני רוצה להגיד, פה הוזכר אלון מצוי.

<יהושע שקדי: כשאתה כורת אלון הוא מתחדש מהר ופה אנחנו צריכים לטפל באי ההתחדשות וזה בעיקר בעזרת רעייה, שנדבר עליה עוד מעט.

<יהושע שקדי: בסך הכל גם יש כמות עצומה של - - -

נאוה בוקר: אוקיי.

נאוה בוקר: תנסה לקצר בבקשה, כי יש לנו רק שעה היום.

<יהושע שקדי: אין בעיה.

<יהושע שקדי: אני ממשיך הלאה.

<יהושע שקדי: אנחנו מטפלים ביישובים בכל אזור הצפון, גם באזור המרכז.

נאוה בוקר: אני מבינה שעיקר העבודה שלכם זה באזור הצפון.

<יהושע שקדי: עיקר העבודה זה באזור הצפון, כן.

<יהושע שקדי: באזור המרכז יש לנו כמה שמורות.

<יהושע שקדי: באזור המרכז השקופית הזאת, אנחנו למשל באזור כיסלון, שזה יישוב שהוא מוקף ביער והוא גם מסוכן.

<יהושע שקדי: פה בעזרה הנכבדה מאד של קק"ל, שבאמת עזרו לנו פה במאה אחוז.

<יהושע שקדי: הם הקימו את קו החיץ אפילו בתוך שמורת הטבע ותודה להם.

<יהושע שקדי: הנה, זה אזור שטופל.

<שאול גולדשטיין: רק הערה, ברשותך.

נאוה בוקר: שאול גולדשטיין, מנכ"ל רט"ג.

<שאול גולדשטיין: עיקר הצפון שלנו בצפון זה בגלל שהמדינה תקצבה אחרי השריפה בכרמל, תקצבה רק - - -

נאוה בוקר: לא שמעתי אותך.

נאוה בוקר: תדבר למיקרופון בבקשה.

<שאול גולדשטיין: עיקר העבודה שלנו בצפון היא כי המדינה אחרי השריפה בכרמל, תקצבה את הכרמל, היא לא תקצבה מקומות אחרים, לכן אנחנו עשירים במשאבים בכרמל, עניים במשאבים במקומות אחרים.

נאוה בוקר: מה מקורות התקציב, דרך אגב?

נאוה בוקר: מה מקורות התקציב שקיבלתם?

<שאול גולדשטיין: הקרן לשטחים פתוחים.

<שאול גולדשטיין: ההקצבה הראשונה הייתה למימון שריפות, 55 מיליון.

נאוה בוקר: נכון, הם אמרו את זה.

<שאול גולדשטיין: 55 מיליון שקיבלנו זה חלק ממה שביקשנו, אבל בסדר, אנחנו לא מתלוננים.

<שאול גולדשטיין: אנחנו מהגורן ומן היקב לוקחים למקומות אחרים.

נאוה בוקר: אוקיי, תודה.

<יהושע שקדי: הסיבה שהוספתי פה את היישוב כיסלון, בשביל להצביע על הבעיה המרכזית.

<יהושע שקדי: הנה יישוב שהוא ברובו באחריות של המועצה.

<יהושע שקדי: חלקו הקטן שלנו ואנחנו מורידים את החלק שלנו.

<יהושע שקדי: אם ליישוב אין תקציב, ואין לו תקציב, קו החיץ הוא חלקי.

<יהושע שקדי: ופה באמת נדרשת תוספת תקציבית ואין עדיין תקציב ליישובים וצריך לטפל בזה.

<יהושע שקדי: אז הבשורה של קק"ל היא בשורה נהדרת, רק צריך לממש אותה.

<יהושע שקדי: רק אם היישובים יצליחו לטפל בקו החיץ גם בחלק שלהם, יש טעם בכל העניין הזה.

<יהושע שקדי: אם אני לוקח חישוב של 300 דונם ואני מטפל רק ב-50 כי זה של רשות הטבע והגנים והשאר לא מטופל, אז מה הואילו חכמים בתקנתם?

<דניאל מיכה עברי: אנחנו בהערכה ראשונית זה 20%.

<דניאל מיכה עברי: 20% מקו החיץ זה או קק"ל או רט"ג, 80% זה מועצה.

נאוה בוקר: הבנתי.

נאוה בוקר: אז רוב הנטל הכספי נופל עליכם.

<יהושע שקדי: ויש כמה דברים שהתקציב הקיים לא - - - ולא מדברים עליו, זה כל הנושא של הקמת קווי חיץ בלב השטח.

נאוה בוקר: מה זה בלב השטח?

<יהושע שקדי: זאת אומרת שאם אנחנו מגנים, אנחנו מקטינים את סכנת השריפות, אבל באמצע, בלב השטח, זאת אומרת ממשיך להיות צפוף ואנחנו נמצאים שם במצב שהשריפה יכולה לפרוץ בלב השטח ושם יהיה לנו קשה לכבות, בעיקר בגלל שאין דרכים או הדרכים לא מטופלות ומשם זה עלול להתפשט ליישובים.

נאוה בוקר: אז אתה לא מדבר רק על קווי החיץ שמקיפים את היישובים, אלא גם - - -

<יהושע שקדי: נכון, לא רק על היישובים.

<יהושע שקדי: אמרתי את זה בהתחלה, בתמונה הראשונה של הכרמל.

<יהושע שקדי: אנחנו צריכים לחשוב על נופים פתוחים יותר, כי זה היה הממשק שהיה נהוג פה ב-5,000 השנים האחרונות, מהכלקולית - - -

אורי מקלב: והמרכזים האלה בתחום האחריות של מי?

אורי מקלב: אותם מוקדים, אותם מרכזים?

<קריאה: או רשות הטבע או קק"ל, כל אחד לפי - - -

אורי מקלב: לא מועצות.

<קריאה: לא, לא מועצות.

יעל כהן-פארן: אבל מה זה אומר, לדלל את כל היערות בארץ?

נאוה בוקר: טוב, ממש דקה לסיום כי יש כאן עוד דוברים.

יעל כהן-פארן: לא, זה המשמעות של מה שאמרת.

נאוה בוקר: רגע יעל.

נאוה בוקר: אני אתן לך אפשרות לדבר, שנייה, את תוכלי לשאול.

יעל כהן-פארן: לא, אבל זה רלבנטי למה שהוא אמר.

יעל כהן-פארן: הייתי צריכה הבהרה.

<יהושע שקדי: התשובה היא כן.

יעל כהן-פארן: הוא אומר לדלל את כל היערות בארץ.

<יהושע שקדי: לא את כולם, אבל חלק גדול מהם.

<יהושע שקדי: התקציב לא כולל טיפול יסודי ברעייה.

<יהושע שקדי: פה יושב נציג משרד החקלאות, אולי הוא יגיב בעניין הזה.

<יהושע שקדי: צריך להקים עדרים, צריך להשיג מתקנים וזה רחוק מזה וכמובן צריך לטפל גם בנושא של המים לכיבוי, שאני שומע שמועות שזה בסדר, אבל אני לא רואה את זה.

<יהושע שקדי: יש פה איזה עניין פעוט של איתור בעלי קרקע פרטית, אבל כיוון שזה דיון שהוא רק של שעה, אני אעצור פה.

נאוה בוקר: בסדר גמור.

נאוה בוקר: תודה רבה בינתיים.

נאוה בוקר: יעל פארן, חברת הכנסת.

יעל כהן-פארן: פארן בפ' דגושה.

יעל כהן-פארן: תודה.

יעל כהן-פארן: טוב, היה לי מה שרציתי להגיד, שעכשיו אני לוקחת אותו לכיוון אחר.

יעל כהן-פארן: אני שומעת כאן פעם ראשונה לדעתי מרשות שמורות הטבע, זו עמדה רשמית שלכם, מר גולדשטיין?

<שאול גולדשטיין: היה צוות לקווי חיץ לפני ארבע שנים - - -

יעל כהן-פארן: לא, אבל הוא לא מדבר פה על קווי חיץ.

יעל כהן-פארן: הוא אומר, אני מצטערת מר שקדי, שצריך לדלל את כל היערות בארץ כדי שלא יהיו שריפות.

יעל כהן-פארן: אולי נברא את כולם, אז בטוח לא יהיו שריפות.

יעל כהן-פארן: לא, זה המשמעות של מה שאתם אומרים.

<יהושע שקדי: אני לא אכנס ואני לא אגרר לפרובוקציה הזאת, אני רק - - -

יעל כהן-פארן: לא, זה לא פרובוקציה, זה מה שאמרת.

<יהושע שקדי: שנייה.

<יהושע שקדי: אבל אני רק רוצה להגיד שהדעה הזאת הובעה פה על השולחן הזה במספר פעמים.

<יהושע שקדי: לא פעם ראשונה שאני - - -

<שאול גולדשטיין: התשובה לשאלתך היא כזאת.

<שאול גולדשטיין: קודם כל יערות נטע אדם זה משהו אחר.

<שאול גולדשטיין: את שואלת על יערות טבעיים אני מתאר לעצמי.

יעל כהן-פארן: אלף גם וגם, כי ההתייחסות פה הייתה גם ליערות אלונים, לא רק ליערות קק"ל, אם אני מבינה נכון.

<שאול גולדשטיין: יערות נטע האדם אנחנו מחלקים לקק"ל רט"ג, כי כולנו אחראים על הכל, גם הם על - - -

נאוה בוקר: בואו נפשט את זה.

נאוה בוקר: דילול – מה המשמעות של המילה הזאת?

נאוה בוקר: כמה אחוזים?

<שאול גולדשטיין: בשתי מילים, היום בישראל החורש בהרבה מקומות צפוף מדי, הרבה מעבר למה שהיה צריך להיות, כי אין רעייה, כתוצאה מהחלטה של המדינה לפני עשורים רבים להחריג את העז השחורה, שהיא הייתה המדללת העיקרית, ויש עוד כמה סיבות נוספות שלא נמנה אותן כרגע.

<שאול גולדשטיין: לכן יש מקומות שבכאב ובצער היינו רוצים לדלל.

<שאול גולדשטיין: ברוב המקומות אנחנו לא יכולים לדלל, כי לדלל יער באמצע היער, זאת אומרת זה כמעט להשמיד אותו, כי את צריכה להכניס משאיות וטרקטורים וחבלים ולגרור את העצים, זה כמעט בלתי אפשרי.

<שאול גולדשטיין: ולכן אנחנו מצמצמים את זה.

<שאול גולדשטיין: צריך לזכור דבר אחד, ועכשיו היום הזה, אמצע פברואר, כבר מרס בעצם, היום מרס, כזה חום בחוץ, ובמדינת ישראל יש בה כנראה יותר מדי עצים ממה שהיא יכולה להכיל באקלים החם שלנו וזה מה שצריך - - -

נאוה בוקר: אז אתה אומר שזה בלתי אפשרי, הדילול.

נאוה בוקר: אז זה לא רלבנטי כרגע לענייננו.

<שאול גולדשטיין: חלק אנחנו מדללים ואני חייב להגיד ש - - - שלא עשינו כל השנים ביער טבעי ב - - - אנחנו כבר כן עושים.

<שאול גולדשטיין: זה משהו שהיינו נגד כל השנים, אבל בגלל השריפות אנחנו עושים.

<שאול גולדשטיין: זה פגיעה קשה מאד בטבע.

נאוה בוקר: בואו נמשיך בבקשה.

<דוד ברנד: אפשר להעיר הערה?

נאוה בוקר: מה שמך?

<דוד ברנד: דוד ברנד, היערן הראשי בקרן הקיימת לישראל.

<דוד ברנד: רק הערה ובתשובה למה שאת שאלת.

<דוד ברנד: קצת עושים בלבול בין דילול.

<דוד ברנד: יש בהחלט מקום, בדיוק כמו שעושים קווי חיץ מסביב ליישובים, יש בהחלט מקום, ובתור - - - היער של קק"ל, יש בהחלט מקום להנחיה מקצועית איך לעשות קווי חיץ, כמו שדיברנו, בלב השטח עצמו.

<דוד ברנד: זה לא סותר את מה שפה שקדי בא ואמר על דילולים ואומדים, אבל בהחלט יש מקום מה שנקרא גם לבצע קווי חיץ בתוך השטחים עצמם, על מנת שאם פורצת שריפה בלב השטח, מה שנקרא יהיה ניתן לנסות להילחם שזה לא יעבור לשטחים אחרים.

<דוד ברנד: זה הכל.

נאוה בוקר: אני מבינה.

נאוה בוקר: את רוצה להוסיף?

יעל כהן-פארן: כן.

יעל כהן-פארן: אני רוצה להגיד כמה מילים.

יעל כהן-פארן: קודם כל, זה שאנחנו מדינה חמה זה ידוע.

יעל כהן-פארן: אנחנו בפברואר ובאמת חם.

יעל כהן-פארן: חם זה תוצאה וצריך להודות בזה וצריך להכיר בזה, של שינויי האקלים הגלובאליים - - -

<קריאה: אגב, השריפה הגדולה הייתה בדצמבר.

יעל כהן-פארן: נכון, אז השריפה הגדולה הייתה בדצמבר אחרי שמונה חודשים ללא גשם.

יעל כהן-פארן: אני מזכירה לכם את דצמבר 2010, לא ירדה טיפת גשם, והכל היה מאד מאד יבש בצורה חריגה קיצונית, ואנחנו במצב של תופעות מזג אוויר קיצוני הולכות וגוברות.

יעל כהן-פארן: זו המשמעות של ההתחממות הגלובאלית העולמית, זאת המשמעות המקומית שלה.

יעל כהן-פארן: צריך להכיר בזה.

יעל כהן-פארן: נכון, זאת עובדה, זה מצב קיים.

יעל כהן-פארן: עכשיו השאלה מה עושים עם זה.

יעל כהן-פארן: הרי פונקצית המטרה, היעד, היא שלא יהיו הרוגים בנפש משריפות.

יעל כהן-פארן: זה מקובל על כולם.

יעל כהן-פארן: עכשיו האלה היא מה הדרך הנכונה ביותר להגיע לשם, ואני באמת שואלת, ובוא נגיד ככה, הרי קיצוני זה לברא את כל היערות.

יעל כהן-פארן: ברור שזה סתם פרובוקציה, אף אחד לא חושב לעשות את זה, אוקיי?

יעל כהן-פארן: האופציה בעיני שעולה מהתקנות, היא גם כן במידה מסוימת ומהדברים שעלו כאן לפני על ידי רשות שמורות הטבע, היא גם כן קיצונית.

יעל כהן-פארן: כי דילול מאד מאסיבי, גם אם זה ליד יישוב, צריך לחשוב מאד טוב עד כמה הדילול הוא נדרש.

יעל כהן-פארן: נדרש דילול, אני לא אומרת שלא, אבל צריך לעשות את זה בשום שכל, כי לברא את כל היער אנחנו לא רוצים.

יעל כהן-פארן: עכשיו תראו, יש מדינות אחרות בעולם שמתמודדות עם זה ואני העליתי כאן בוועדה קודמת כדוגמא את אוסטרליה, ואני אספר לכם באמת ברמה הכי אישית, יש לי משפחה שם.

יעל כהן-פארן: זה יישוב שלם, ששליש מבתיו נשרפו.

יעל כהן-פארן: לגיסי יש שם בית ושליש מהבתים מתוך 300 בתים – 100 בתים נשרפו באותו יישוב.

יעל כהן-פארן: אף אחד באותו ישוב לא חושב לברא את היער.

יעל כהן-פארן: אנשים שם חיים בתוך היער, הם יוצאים מהמרפסת ורואים קואלות.

יעל כהן-פארן: באמת מקום חלומי.

יעל כהן-פארן: והם מבינים שזה המחיר שהם משלמים.

יעל כהן-פארן: באוסטרליה יש הרבה מאד מודעות לשריפות והתמודדות מאד מאד קשה עם שריפות יער.

יעל כהן-פארן: שם יש הרבה יותר שריפות יער, גם הרבה יותר יער ואף אחד לא עושה אזורי חיץ ואף אחד לא עוקר את היערות בחצרו.

יעל כהן-פארן: וגם ביישובים, הרי הישובים הגליליים שעלו כאן

יעל כהן-פארן: קודם – כמון וחורשים, הרי חורשים זה יישוב שכולו בתוך החורש, נכון?

יעל כהן-פארן: הם לא עקרו את העצים, הם לא יישרו את הקרקע כשהם בנו את היישוב.

יעל כהן-פארן: האם התושבים מוכנים לעקור את העצים מהחצרות שלהם?

יעל כהן-פארן: אני בטוחה שלא.

יעל כהן-פארן: אני בטוחה שאם תביא את זה בפניהם - - -

<דניאל מיכה עברי: העצים ביודפת ובחורשים הם בגללי, זה בגלל שאני שומר עליהם.

יעל כהן-פארן: מעולה.

<דניאל מיכה עברי: הם מטילים עלי גם אחריות מסוימת.

<דניאל מיכה עברי: העובדה שהחורש הזה צמח, שהפרתי את האיזון שהיה במשך 1,000 שנים, אני בעצמי גידלתי עיזים שחורות בשביל לנסות לקיים ממשק ריאה, כמו שנאמר פה ואני מבין מה זה.

<דניאל מיכה עברי: בכמון יש דווקא עדר עיזים שחורות ויש בדיוק בדוגמא, במצגת היותר מורחבת, של מה זה עושה ואיך זה עושה.

<דניאל מיכה עברי: יש עלינו אחריות.

<דניאל מיכה עברי: האחריות שלנו היא לטפח את החורש.

<דניאל מיכה עברי: לטפח את החורש זה לא לעזוב אותו כמו שהוא.

<דניאל מיכה עברי: צריך לעבוד ואפילו לעבוד קשה, ואם אנחנו רוצים לעשות את זה לא מכנית, אז זה ממש לעבוד קשה.

יעל כהן-פארן: אז השאלה היא, שוב - - -

נאוה בוקר: תנסי לסיים.

יעל כהן-פארן: אני אנסה לסיים.

יעל כהן-פארן: אם שוב מביאים גם את החשיבה הזאת של לעשות את זה בצורה מושכלת.

יעל כהן-פארן: בואו נחזיר את העיזים השחורות לחלק מהאזורים.

יעל כהן-פארן: אולי זה מה שצריך לעשות.

יעל כהן-פארן: לאפשר את הרעייה, כדי לדלל בצורה שהיא סבירה.

יעל כהן-פארן: מה שאת תיארת, דני, זה שזה ידרוש לא רק המון כסף, אלא גם המון דרכים כדי לפלס בשביל כל אותם מכשירים מכאניים וכו'.

יעל כהן-פארן: אז בואו באמת, אני מציעה שנחשוב על זה בצורה של איך עושים את זה נכון ולא בצורה שמבראת את כל היערות.

יעל כהן-פארן: תודה.

<דניאל מיכה עברי: אני אגב לא ביקשתי לא ביקשתי כלום.

<דניאל מיכה עברי: אני רק אמרתי במה זה כרוך, זה הכל.

נאוה בוקר: תודה רבה.

נאוה בוקר: ראש מועצת קריית טבעון, דוד אריאלי.

<דודי אריאלי: תודה רבה.

<דודי אריאלי: קודם כל אני רוצה דווקא לחזק את מה שיעל אמרה.

<דודי אריאלי: היכולת לחיות ביער זו בחירה של אנשים וזו זכותו של אדם לקבל איזו שהיא החלטה שהוא נהנה מהיער ומחובתם של הרשויות לראות שלא להיפגע מהיער, אבל יעל, אפשר לעשות את האיזון הזה.

<דודי אריאלי: ואם יש את חברת מודוס שעשתה את זה במשגב, אז לנו יש גם חברה של שני אגרונומים עתירי ידע שיודעים לעשות את זה והם יושבים עם כיבוי אש וכיבוי אש מאד פתוחים ומקשיבים ולא מתעקשים על ה-76 מטרים חישוף מלא, אלא באמת מקשיבים ואפשר למצוא את האיזון.

<דודי אריאלי: באמת אפשר למצוא את האיזון, זה לא - - -

<שאול גולדשטיין: אני לא יודע על איזה איזון אתה מדבר.

<שאול גולדשטיין: אנחנו - - - בבג"ץ, גם קק"ל, גם אנחנו, שילמנו 7 מיליון שקלים - - -

נאוה בוקר: על מה?

<שאול גולדשטיין: על כביכול האחריות שלנו לשריפה שהייתה בכרמל וכתוצאה מהאנשים שגרים - - -

<דודי אריאלי: אני אענה לך.

<שאול גולדשטיין: תבעו אותנו.

<דודי אריאלי: אני אענה לך על האיזון.

<שאול גולדשטיין: עם מה שאת אומרת אני מסכים לחלוטין, זה פשוט הפוך להגיע - - -

<דודי אריאלי: אתה שאלת שאלה רטורית?

נאוה בוקר: אבל אתה יודע למה זה קרה, כי היו צריכים להיות שם אזורי חיץ.

נאוה בוקר: יש המלצות, יש - - -

<שאול גולדשטיין: אני אענה לך.

<שאול גולדשטיין: הוא פשוט אומר שהוא רוצה מקום מסביב, בלי אזורי חיץ.

<שאול גולדשטיין: מה שיעל אומרת, חברת הכנסת יעל, היא אומרת היא לא רוצה בכל מקום שיבראו את היער.

<שאול גולדשטיין: כלומר יש לזה מידתיות בין הקיום של היער ואתה אומר לקחת אחריות, שאנשים ייקחו אחריות.

<דודי אריאלי: אתה שאלת אותי שאלה רטורית או שאלה מתוך רצון שאני אענה?

<דודי אריאלי: אני אענה לך.

<דודי אריאלי: מידתיות בעצם זה בעוצמת הדילול.

<דודי אריאלי: מידתיות זה לחוס לדוגמא בטבעון על העלומים ועל החרובים ועל האלות ככל הניתן, וברוב המקרים ניתן ולא לחוס על האורנים.

<דודי אריאלי: זה קודם כל להוריד את הסבך ואז לראות באמת את המרחקים.

<דודי אריאלי: לפעמים הסבך מאד מטעה ואחרי שאתה מוריד את הסבך אתה יכול להיווכח שהמרחקים בין העצים ובגיזום טוב זה לא כזה נורא.

<דודי אריאלי: ולכן מה שיעל אומרת, אם אני מבין נכון, יש יותר מדרך אחת של חישוף מלא לטפל ביער ואז כן להיות ב-Win-Win של לחיות ביער וגם להיות מוגן מפניו.

<דודי אריאלי: זה אפשרי.

<דודי אריאלי: אני רק בכל זאת מבקש, אם גברתי יכולה לקחת את הדיון קצת למקום התכליתי של התקציב.

נאוה בוקר: כן, להיות יותר פרקטיים.

נאוה בוקר: בדיוק, בדיוק.

נאוה בוקר: יש כאן נציג של קק"ל?

<דודי אריאלי: אולי משרד האוצר נמצא כאן ויכול?

נאוה בוקר: מי נציג קק"ל כאן?

<רמי זריצקי: אני אומר גם אני וגם דוד, היערן הראשי שיצא רגע.

נאוה בוקר: אתה מקק"ל?

<רמי זריצקי: כן.

נאוה בוקר: הגעתם להסכמות אני מבינה בנוגע לתקציב.

נאוה בוקר: איפה זה עומד היום?

נאוה בוקר: אני קיבלתי את התשובות, אני רוצה שהחברים כאן ישמעו.

<רמי זריצקי: רגע, דוד, בתור היערן הראשי יענה על זה.

נאוה בוקר: דוד, אוקיי.

<דודי אריאלי: אמרנו שקק"ל אמורים לבצע את זה גם, לא רק לתקצב את זה.

נאוה בוקר: שנייה, בואו נשמע מדוד.

נאוה בוקר: אני רואה שאתה נורא עסוק, אבל - - -

<דוד ברנד: לא, אני בדיוק עכשיו אגיד את ההנחיות שקיבלתי מהמנכ"ל.

נאוה בוקר: בדיוק.

נאוה בוקר: חשוב לנו לדעת מה סוכם בנוגע להעברת התקציב.

<דוד ברנד: בדיוק.

<דוד ברנד: אז כרגע קיבלתי את ההנחיה ובאה קק"ל ואומרת, אנחנו מה שנקרא ואני מצטט – נתקצב את הפרויקט הזה אך ורק אם הוא יהיה מתוך המסגרת שהוגדרה כפרויקטים לאומיים.

נאוה בוקר: אוקיי.

<דוד ברנד: אוקיי?

<דוד ברנד: זאת הנקודה.

<דוד ברנד: זאת אומרת כרגע המנכ"ל - - -

נאוה בוקר: אז מה הבעיה?

<דוד ברנד: לא, אמרתי.

<דוד ברנד: שמישהו צריך להחליט מה הם הפרויקטים הלאומיים.

<דוד ברנד: זאת אומרת יש את התקציב של ה-2 מיליארד שקלים, בתוך התקציב הזה אני משער שיש חלק ממנו שילך לפרויקטים אחרים ויש חלק שמוגדר שם כפרויקטים לאומיים.

<דוד ברנד: קק"ל באה ואומרת, אנחנו נתקצב, או בוא נגיד לא נתקצב את הדבר הזה, את קווי החיץ אם הם לא יהיו במסגרת הפרויקטים הלאומיים.

נאוה בוקר: אוקיי, איפה נציג משרד האוצר כאן?

<עמיחי דוד: אני, עמיחי מאגף התקציבים.

נאוה בוקר: מה תפקידך?

<עמיחי דוד: רפרנט ביטחון פנים.

נאוה בוקר: אוקיי, תודה.

<עמיחי דוד: כרגע הנושא נמצא בבחינה.

<עמיחי דוד: יש צוות שמורכב ממשרד האוצר, משרד ראש הממשלה וקק"ל והם מחליטים מה יוגדר בתור פרויקטים לאומיים.

<עמיחי דוד: הוא כרגע מבצע בחינה של הנושא של קווי חיץ ובמהלך השבוע-שבועיים הקרובים צפויה להיות תשובה לגבי האם זה מוגדר כפרויקט לאומי ובהתאם לזה יינתן התקציב.

<עמיחי דוד: הבנתי.

<עמיחי דוד: אז זה שישבנו בוועדת הפנים ודני עטר פה אישר לנו את העברת התקציב של 250 מיליון שקלים מתוך פרויקטים לאומיים, אז זה אומר שעדיין יש ספק אם זה עובר או לא לקווי חיץ?

<עמיחי דוד: מדובר בהצלת חיים, מה ההיסוס כאן בכלל, אני לא מבינה?

<עמיחי דוד: אני מסכים שזה נושא שהוא מגדיר הצלת חיים.

<עמיחי דוד: כרגע הנושא נמצא בבחינה האם זה מוגדר בתור פרויקט לאומי של קק"ל.

<עמיחי דוד: בשבוע-שבועיים הקרובים תינתן התשובה.

<קריאה: מי זה הצוות?

<עמיחי דוד: משרד ראש הממשלה, משרד האוצר וקק"ל.

נאוה בוקר: אני מבינה שזו ועדת הארבעה, ככה נאמר לי.

נאוה בוקר: יש שניים - - -

<מודי ברכה: גברתי יושבת הראש, יותר משמועה אומרת - - -

נאוה בוקר: סליחה, תציג את עצמך בבקשה.

<מודי ברכה: שמי מודי ברכה, אני סגן ראש המועצה האזורית חוף הכרמל.

<מודי ברכה: השמועה ויותר משמועה אומרת שיש רצון או שיח על קניית מטוס חלופי לפרויקט הזה, ואני אומר את זה מהדרגים הכי גבוהים.

<מודי ברכה: וגם ביקשו אותנו להביא את זה לפה, לשולחן הזה.

<מודי ברכה: אני חושב שאתם חברי הכנסת, אל מול הדרגים, ובואו נגיד ראש הממשלה, צריך ללכת לראש הממשלה - - -

נאוה בוקר: קניית מטוס אתה אומר?

נאוה בוקר: מטוס כיבוי אש.

<מודי ברכה: מטוס כיבוי אש במקום כספים לחיץ.

<מודי ברכה: אז אני מציע שאתם תתערבו.

נאוה בוקר: זה חמור מאד בעיני.

נאוה בוקר: פעם ראשונה שאני שומעת על הדבר הזה.

נאוה בוקר: אני דיברתי עם מנכ"ל משרד ראש הממשלה, יש אור ירוק לפרויקט לגבי החיץ.

<מודי ברכה: תדברי עם יו"ר קק"ל.

<מודי ברכה: תחליפי עם דני כמה מילים.

נאוה בוקר: עם דני עטר?

<מודי ברכה: כן.

נאוה בוקר: דני עטר ישב פה לפני מספר שבועות - - -

<מודי ברכה: אני יודע, אבל מאז עברו כמה - - -

נאוה בוקר: נתן את מילתו בוועדת הפנים, יש פרוטוקול לכל מילה שהוא הוציא מהפה.

<מודי ברכה: נכון, נכון, אבל בסוף - - -

נאוה בוקר: ש-250 מיליון שקלים - - -

יעל כהן-פארן: גם הקק"ל אמורים להיות חלק מהביצוע של זה, זה לא התנדבות.

נאוה בוקר: כן, אז אני באמת - - -

<עמיחי דוד: אני לא מכיר נושא של מטוס כיבוי אש, בכלל לא מכיר.

<עמיחי דוד: מה שאני מכיר זה שיש את הוועדה שצריכה להתכנס.

נאוה בוקר: טוב, זה נשמע לי מגוחך לגמרי.

נאוה בוקר: יש טייסת שמונה 12 מטוסים, עם כל הכבוד, היא יוצאת לגיחות, היא יוצאת למאות גיחות בשנה, מכבים שריפות.

נאוה בוקר: תודה לאל אסון כמו אסון הכרמל לא קרה מאז שנת 2010 בזכות אותה טייסת כיבוי.

נאוה בוקר: אני לא מבינה מה הצורך במטוס כיבוי נוסף כרגע, מה הדחיפות?

נאוה בוקר: אלא אם כן שיביאו את הסופרטנקר וייקחו את התקציב מהפרויקטים הלאומיים של שנת 2018 ונסתדר.

נאוה בוקר: אוקיי, חברים - - -

<דודי אריאלי: נאווה, אפשר בבקשה, ברשותך, אם משרד האוצר יכול להבהיר מה ההתלבטות – איזה פרויקטים לאומיים יותר חשובים מהפרויקט הזה, שבכלל אתם לא עונים על ה - - -

נאוה בוקר: לא חשוב.

נאוה בוקר: זה לא יקרה.

נאוה בוקר: זה לא יקרה.

<דודי אריאלי: אני לא מצליח להבין.

נאוה בוקר: הבן אדם יושב פה ונותן את מילתו שה-250 מיליון שקלים הולכים לאזורי חיץ.

נאוה בוקר: לא יכול להיות שפתאום אומרים לי - - -

<דודי אריאלי: משרד האוצר לא אהב את זה שזה מטוס, זאת הבעיה.

<דודי אריאלי: הוא לא נתן את הסכמתו.

<עמיחי דוד: מה?

<עמיחי דוד: מה?

<דודי אריאלי: אתם צריכים לתת את הסכמתכם.

נאוה בוקר: אתה תוחם את זה, בשבוע שבועיים הקרובים תהיה לנו תשובה?

<עמיחי דוד: אני לא יושב בוועדה, כן?

<עמיחי דוד: אני פשוט קיבלתי.

<עמיחי דוד: העמדה היא שבשבועות הקרובים, בשבועיים הקרובים לפי מה שאני מבין, אמורה להתכנס הוועדה ולהחליט מה מוגדר בתור הפרויקטים הלאומיים ולהחליט האם הפרויקט הזה הוא אחד מהפרויקטים שמוגדרים בתוך התקציב הזה של קק"ל.

נאוה בוקר: אני מבקשת שתעדכן אותי בתום השבועיים האלה מה קורה, בסדר?

<עמיחי דוד: אוקיי, בסדר גמור.

נאוה בוקר: כדי שאם צריך לצאת למאבק או לעשות משהו כדי שזה יקרה, לא יתכן שיושבים פה ומבטיחים הבטחות, זורקים באוויר ובסוף יש גופים שתוקעים את הנושא.

נאוה בוקר: לא מקובל, לא ראוי, לא לעניין.

<דוד ברנד: אני עוד לא סיימתי, אני רוצה כמה מילים בבקשה.

<דוד ברנד: נתתי את ההצהרה ואני רוצה לומר כמה מילים על הנושא של קווי החיץ.

נאוה בוקר: בבקשה.

<דוד ברנד: קק"ל בשטחים שלה, שהיא מנהלת, שהיא אחראית עליהם, הקימה כבר בארבע השנים האחרונות למעלה מ-200 קווי חיץ מסביב לכל היישובים שנמצאים בסיכון בתוך התחום שלה ולמעשה אנחנו פחות או יותר סיימנו את הנושא הזה.

<דוד ברנד: כמו שאת אמרת, אנחנו גם במסגרת הזאת, במידה וכמובן זה יאושר שזה במסגרת הפרויקטים הלאומיים, גם פה דני עטר בא ואמר אנחנו מבצעים את הדבר הזה.

<דוד ברנד: חשוב - - -

נאוה בוקר: אוקיי, עדיין ישנם מעל 100 יישובים שזקוקים לאזורי חיץ.

<דוד ברנד: לא, אז בא דני עטר ואומר – אנחנו את ה-250 מיליון שקלים האלה בהחלט מה שנקרא, במידה וזה כמובן ייכנס לתוך הפרויקטים הלאומיים, מוכנים לבצע.

<דוד ברנד: אנחנו מוכנים מה שנקרא לתקצב אותם, אבל הביצוע הוא של קק"ל.

נאוה בוקר: תראה, מבחינתי לא משנה מי מבצע.

נאוה בוקר: מבחן התוצאה זה מה שחשוב.

<דוד ברנד: מבחינתו דל דני עטר - - -

נאוה בוקר: אני אומר לך שאם זה כרוך בזה שקק"ל תבצע, אז אין שום בעיה.

נאוה בוקר: זה לא מה ש - - -

<דוד ברנד: אוקיי, טוב, בסדר.

<דוד ברנד: עכשיו אני רק בא פה רוצה להשלים עוד דבר אחד, הנושא של תכנון קווי החיץ וכל ההשגה של האישורים הנדרשים, הוא פרויקט לא פשוט.

<דוד ברנד: קק"ל תיכנס לביצוע ויכולה להיכנס לביצוע, רק אחרי שכל מועצה השיגה כבר וביצעה את התכנון על פי מה שכב"ה תקבע בתקנות ותשיג את כל האישורים הנדרשים מה שנקרא, ממשרד החקלאות.

<דוד ברנד: כי גם בקטע של כריתות עצים או כל מה שעושים, צריך לקבל אישור של פקיד היערות.

<דוד ברנד: ורק אחרי שמשיגים את הכל, כשיש תכנון מלא והשגה של האישורים, שזה תהליך ארוך.

<דוד ברנד: יש נושא של שימוע הציבור.

<דוד ברנד: זה תהליך לא פשוט ורק אחרי זה אפשר להיכנס לביצוע.

<דוד ברנד: נושא התחזוקה, אני רוצה פה להצטרף לחברי, הוא מאד משמעותי.

<דוד ברנד: אני חושב שגם בנושא של תחזוקה, אנחנו צריכים לשנות טיפה את מה שיש לנו בראש.

<דוד ברנד: אני רוצה גם להתחבר למה שאת אמרת על אוסטרליה.

<דוד ברנד: אז קודם כל באוסטרליה כן מקיימים קווי חיץ, אבל אני אגיד דבר אחר מעבר לזה.

<דוד ברנד: באוסטרליה עושים דברים אחרים שאנחנו לא עושים כאן בארץ וצריך להתחיל לחשוב עליהם ולא רק באוסטרליה.

<דוד ברנד: בכל אגן הים התיכון ובכל האזורים שמוגדרים כאזורים ים תיכוניים, יש מה שנקרא שעושים שריפה מבוקרת.

<דוד ברנד: ובהחלט צריך להתחיל לחשוב על הטיפול הזה, למרות שבהתחלה הוא נראה קצת לא אקולוגי וכו', וגם - - -

נאוה בוקר: שמעתי על זה, כן.

<דוד ברנד: אבל יש ביטוי שהוא פנטסטי לדבר הזה, שהביטוי הזה בא ואומר – שלם עכשיו או תשלם לי הרבה יותר אחר כך.

<דוד ברנד: זאת אומרת עדיף לעשות איזה שהוא נזק קטן עכשיו משריפה מבוקרת לקצת אולי זיהום אוויר, מאשר אחר כך תסבול ממשהו הרבה יותר חמור.

<דוד ברנד: וגם את זה צריך להתחיל לחשוב בכיוון הזה.

<דוד ברנד: זהו לפי דעתי.

נאוה בוקר: אוקיי.

נאוה בוקר: משרד הפנים.

נאוה בוקר: גבי גניש, בבקשה.

<גבי גניש: גבי גניש, טפסר במכבי אש ירושלים, מנהל מדור הדרכה וחקירות 35 שנה בכבאות.

<גבי גניש: אני יושב פה ואני נהנה מאד מאד לשמוע אתכם, אבל אחרי 35 שנות כבאו,ת לא ידעתי שקווי חיץ מכבים שריפה.

<גבי גניש: רבותי, אנחנו - - -

נאוה בוקר: מונעים.

נאוה בוקר: הם מונעים שריפות.

<גבי גניש: אנחנו עוסקים בקווי חיץ, אבל קווי חיץ מונעים תהליך של התפשטות, אבל אם יש שריפה אז זה עד כאן, עד קווי החיץ.

<גבי גניש: לא.

<גבי גניש: אני רוצה למנוע את השריפה.

<גבי גניש: כדי למנוע את השריפה, זה מה שחשוב.

<גבי גניש: עכשיו, כדי למנוע שריפה, צריך איזו שהיא הדרכה לאנשי קק"ל או ליערנים שנמצאים במקום, כי מי שיכול לכבות את השריפה הכי טובה זה זה שמגלה אותה בתחילתה, כי שריפה בתחילתה מתחילה בשלכת, היא עוברת לגזע ורק אחר כך מגיעה לצמרת.

<גבי גניש: אף פעם שריפה לא מתחילה מהצמרת.

<גבי גניש: אם השריפה הגיעה לצמרת, אז אני אומר לך, אף אחד לא יכול לכבות אותה, לא מטוסים ולא שום דבר.

<גבי גניש: הרוח, הוא בעל הבית.

<גבי גניש: שמאלה, ימינה, לאן שנושבת הרוח, שם תלך האש.

<גבי גניש: אני לא רוצה להגיע למצבים האלה.

<גבי גניש: אני רוצה שאותם היערנים או אנשי קק"ל שנמצאים ביערות, יקבלו הדרכה נכונה של מהות האש, אש מכבים שריפה, זה בסך הכל לשפוך מים על שריפת מוצקים ואתם כשתופסים אותה בזמן מונעים תהליך התפשטות השריפה.

<גבי גניש: זה אחד.

<גבי גניש: שניים, אפשר להשתמש גם בציוד כיבוי מאולתר.

<גבי גניש: אפשר מכונית כיבוי מאולתרת במקום, אפשר מחבטים, אפשר ציוד עזר.

<גבי גניש: יש הרבה אפשרויות למנוע את השריפה.

<גבי גניש: החכמה זה שלא תהיה שריפה.

נאוה בוקר: תודה רבה גבי.

נאוה בוקר: תודה.

<גבי גניש: לא אזורי חיץ יכולים לקבוע לי עד לאן האש תגיע.

<גבי גניש: ולכן אני מציע, אחד - - -

נאוה בוקר: גבי, תודה רבה.

<גבי גניש: ברשותך, אני רוצה לסיים.

<גבי גניש: אחד, להכשיר את היערנים להיות כבאים בזמן פריצת השריפה, שהם מכבים אותה הכי טוב, או אנשי קק"ל.

<גבי גניש: שניים, להעמיד לרשות

<גבי גניש: כם ציוד כיבוי מתאים לכבות שריפת קוצים.

<גבי גניש: כשהיא מתחילה ממש בתחילתה אפשר לכבות אותה בקלות.

<גבי גניש: שלוש, מכיוון שלפעמים מגיעים הכבאים עם מכלית של 3,000 ליטר מים ובתוך 10 דקות אין לו מים, אני מאד ממליץ לשים גם באזור ברזי כיבוי, שזה נקרא הידרנטים בשפת הכבאות.

<גבי גניש: ברגע שיש הידרנטים אז יש לי אספקת מים, אני לא נתקע בלי אספקת מים.

<גבי גניש: ולידיעתכם, זה שדיבר על המטוס, ברגע שהמטוס מרביץ את המים הוא ממשיך לטוס למלא מים, המים התאדו כבר באוויר.

<גבי גניש: כי אתם יודעים טוב מאד שב-1,000 מעלות צלסיוס המים מתפרקים.

<גבי גניש: אם המים מתפרקים אין כיבוי.

<גבי גניש: אם המים לא מגיעים - - -

נאוה בוקר: גבי, תודה רבה, אנחנו חייבים להמשיך.

נאוה בוקר: נציג של משרד הפנים ואחריו נציג הכבאיות.

<גבי גניש: תודה רבה.

<גבי גניש: אני מוכן בשמחה להדריך את האנשים האלה ולנסוע איתם - - -

נאוה בוקר: תודה.

נאוה בוקר: אחרי זה אני אשמח אם תשב איתם.

<גבי גניש: כדי למנוע את השריפה הבאה.

נאוה בוקר: תודה, אני יודעת.

נאוה בוקר: כל הכבוד.

נאוה בוקר: אני אשמח לשמוע לפני הכבאות את נציג משרד הפנים.

נאוה בוקר: מה שמך בבקשה?

<סימון בן סימון: סימון בן סימון, מנהל תחום חירום במשרד הפנים בחיפה.

נאוה בוקר: תודה.

נאוה בוקר: תשמע, אני חייבת להבין.

נאוה בוקר: אני יודעת שלמעלה ממחצית מקווי החיץ זה בתחום הרשויות המקומיות.

נאוה בוקר: אתם עובדים בתיאום?

נאוה בוקר: יש תכנית?

נאוה בוקר: איך אתם מבחינת יישום בשטח?

<סימון בן סימון: הבעיה היא כזאת, לקחי השריפה בכרמל למעשה לא יושמו בגלל חוסר תקציבים ברשויות המקומיות.

<סימון בן סימון: זה יפה מאד שכותבים כל מיני תקנות למנהל, אבל אם לא יהיה איזה שהוא איגום של כסף לרשויות המקומיות, אי אפשר לפתור את הבעיה.

נאוה בוקר: אוקיי, זאת אומרת שאין כרגע תיאום ביניכם לבין הגורמים ה - - -

<סימון בן סימון: יש תיאום, יש תכניות, אבל אין כסף לממש את התכניות.

נאוה בוקר: הבנתי, תודה רבה.

נאוה בוקר: חיים תמם, מהכבאות.

<חיים תמם: כן, אוקיי.

<חיים תמם: חיים תמם, אגף בטיחות אש וחקירות.

<חיים תמם: אז הכנו הצעת תקנות וכללים, באמת בוועדה משותפת יחד עם - - -

נאוה בוקר: אני אשמח אם תדבר למיקרופון.

<חיים תמם: כן, יחד עם שקדי, עם רט"ג וקק"ל, ד"ר דוד ברנד ומנחם וגורמים נוספים.

<חיים תמם: הייתה ועדה רחבה של משרד הפנים, משרד החקלאות וכן הלאה, והוכנה הצעה לתקנות וכללים.

<חיים תמם: התקנות והכללים מתייחסים להגנה על יישובים משריפות יער.

<חיים תמם: זאת אומרת, הם לא באים לתת את מה שכאן שקדי דיבר, להגן כרגע על שריפה בתוך יער שלא תתפשט.

<חיים תמם: כמו שאמרנו, בשלב הראשון אנחנו רוצים לראות איך אנחנו מגנים על אנשים.

<חיים תמם: אני יכול להראות לך תמונות לא טובות מבתים, שאם תפרוץ לידם שריפה אז אף אחד מהאנשים שנמצאים - - -

נאוה בוקר: חבל שלא הבאת את התמונות של הבתים השרופים בקיבוץ בית אורן.

נאוה בוקר: זה כבר היה.

<חיים תמם: אז זהו, אז זה הבתים שעדיין לא נשרפו, אבל הם בסכנת שריפה והכללים - - -

יעל כהן-פארן: אל תאחל להם.

<חיים תמם: אני מקווה שיעשו להם.

<חיים תמם: צריך לזכור, אנחנו מדברים כאן בתקנות ובכללים על קווי חיץ, אבל לא רק על קווי חיץ, יש דברים נוספים.

<חיים תמם: יש את העניין של אספקות המים, יש את העניין של מחסן ציוד כיבוי שצריך להיות בסביבה.

<חיים תמם: יש את העניין של ברזי הכיבוי, מילוי כבאיות וכן הלאה.

<חיים תמם: כל הדברים האלה משולבים בתוך התקנות והכללים ובאים להגן גם כן על מתקנים בעלי סיכון בתוך היישוב.

<חיים תמם: נניח אם יש שם מתקני אחסון דלק או מחסנים או דברים כאלה, אז בדרך כלל גם סביב אותם מתקנים, שהם בסיכון גבוה, יש צמחייה עבותה וכן הלאה, אז גם אותה צריך לנקות ולדלל כדי למנוע את התפשטות השריפה.

נאוה בוקר: אתה אומר שיש תקנות מסודרות.

<חיים תמם: תקנות וכללים יש.

<חיים תמם: עכשיו בוא נראה מה התהליך.

נאוה בוקר: עכשיו רק צריך לביצוע.

<חיים תמם: התהליך הוא שהתקנות האלה צריכות - - -

נאוה בוקר: סליחה, אני לא יכולה לשמוע.

<דוד ברנד: זה עוד לא אושר.

<חיים תמם: שנייה, שנייה.

<חיים תמם: זו הצעה של תקנות וכללים.

נאוה בוקר: הצעה שמוסכמת על כולכם.

<חיים תמם: שמוסכמת על כל חברי הוועדה, על כל משרדי הממשלה.

נאוה בוקר: אז איפה העיכוב?

נאוה בוקר: למה השרים לא חתמו?

<חיים תמם: זה עדיין לא נחתם על ידי - - -

<דוד ברנד: לא היה כסף ואז באו החברים האחרים ואמרו אם לא יהיה כסף - - -

<חיים תמם: התקנות והכללים האלה לא נחתמו.

נאוה בוקר: שאלה רק כדי לפשט את העניין.

נאוה בוקר: אני רוצה להבין.

נאוה בוקר: ברגע שיהיה תקציב מאושר השרים אמורים לחתום?

נאוה בוקר: זאת המניעה?

<חיים תמם: כן.

<דודי אריאלי: המשמעות של התקנות זה יציאה לביצוע בעלויות מאד מאד גבוהות ויש למעשה התניה, למה אנחנו נאשר את זה בכנסת כל עוד לא דאגו לתקציב.

<דודי אריאלי: זה הדבר היחיד שמונע.

<דודי אריאלי: אגב, תקנות הן בעלות ערך.

נאוה בוקר: ושוב אנחנו חוזרים אליך, נציג משרד האוצר.

<חיים תמם: רק עוד משפט אחד.

נאוה בוקר: יש לנו שבועיים להבין איפה זה עומד, אז בבקשה, תדאג לזה שזה יהיה כמה שיותר מהר.

<אורי בן יהודה: אבל גברתי, זה לא רק ה-250 - - -

נאוה בוקר: מי אתה, סליחה?

<אורי בן יהודה: אורי בן יהודה, קב"ט המועצה האזורית מנשה, אני מייצג פה את מרכז המועצות האזוריות.

נאוה בוקר: בוא נעשה דבר כזה, חיים תמם יסיים ואני אתן לך את רשות הדיבור.

<חיים תמם: אז קודם כל אמרנו יש תקנות וכללים שמוסכמים כאן עם כל הגורמים, צריכים להיחתם והתהליך הוא כזה: אחרי שהתקנות והכללים מפורסמים, צריך לקבוע מי הם היישובים שהם בסיכון, מה שקראנו להם יישובים מוגנים.

<חיים תמם: לא רצינו לתת להם קונוטציה שלילית, אז קראנו להם יישובים מוגנים.

<חיים תמם: באותם יישובים צריך לטפל גם בדרך אליהם.

<חיים תמם: זאת אומרת בכביש שמוביל אליהם.

נאוה בוקר: עוד לא נקבעה רשימת היישובים?

<חיים תמם: אז היישובים האלה - - -

נאוה בוקר: מאיפה בא הנתון על 100 יישובים?

<חיים תמם: אנחנו הכנו הערכה.

<חיים תמם: זאת אומרת אנחנו, אנשי הכיבוי, עשינו סיורים בשטח, עברו ישוב ישוב וסימנו את היישובים שהם לא עומדים במסגרת הכללים האלה ובתקנות.

<חיים תמם: יש לנו את הרשימה של היישובים, 300 ומשהו.

<חיים תמם: חילקנו אותם לפי שלוש רמות סיכון.

נאוה בוקר: אז אני קיבלתי שני נתונים סותרים.

נאוה בוקר: דני עטר דיבר איתנו על באמת מעל 300 יישובים.

<חיים תמם: כן, זה המספרים.

נאוה בוקר: זה המספר?

<חיים תמם: יכול להיות שחלק כבר נעשתה בהם עבודה, מה שקק"ל כאן הזכיר ורט"ג הזכיר שהם עשו עבודות, אז יכול להיות שהמספרים האלה הולכים וקטנים ככל שמבצעים את העבודה.

<דניאל מיכה עברי: חלק מיישובים על חלק מההיקף, לא על כל ההיקף, בדרך כלל.

<דניאל מיכה עברי: אלא אם כן זה יושב בתוך שמורה או משהו.

נאוה בוקר: הוצאתם את הרשימה של היישובים לאינטרנט?

<חיים תמם: לא, הם עדיין לא פורסמו כי אנחנו מחכים לקבל התייחסויות של התחנות, כי חלק מה - - -

נאוה בוקר: כי דני עטר ביקש מכם בישיבה והובטח תוך שבוע זה יפורסם באינטרנט.

<חיים תמם: לא סיימתי.

<חיים תמם: העסק נמצא בבדיקה ולא רוצים להעלות יישובים שכבר יכול להיות שחלק נעשו וחלק לא וכן הלאה.

<חיים תמם: אנחנו בתהליך שבודקים את זה.

נאוה בוקר: מתי מסתיים תהליך הבדיקה?

<חיים תמם: אני לא חושב שנכון לפרסם את זה באינטרנט לפני שהתקנות חתומות.

<חיים תמם: כי מה שקורה, התקנות הן נותנות את הסמכות לקבוע מי הם היישובים המוגנים.

<חיים תמם: זו תהיה רשימה שברגע שיש תקנה הרי יש תהליך.

<חיים תמם: אז אני אומר - - -

נאוה בוקר: אם הם עומדים בקריטריונים, אוקיי.

<חיים תמם: אז התקנות מפורסמות.

<חיים תמם: לאחר מכן מודיעים ליישובים.

<חיים תמם: זאת אומרת התקנות אומרות אתה צריך להודיע ליישוב.

<חיים תמם: היישוב יש לו זכות שימוע, הוא יכול לבוא ולהסביר לאותה ועדה שנקבעה שהם - - - בתקנה.

<חיים תמם: יכול להיות שהוא ירד.

<חיים תמם: אז העסק הזה מטופל באופן הזה.

<חיים תמם: התהליך הוא, אחרי שפרסמנו את התקנות ונקבעו ונוצר שימוע, לאחר מכן מתחילים בפעילות של הביצוע.

<חיים תמם: עכשיו אמרתי, זה מתייחס לקווי החיץ שמדברים סביב היישוב, מדבר על המתקנים שנמצאים בתוך היישוב, נניח מתקנים עם סיכון גבוה.

<חיים תמם: מדבר על מחסן עם ציוד.

<חיים תמם: צריך להיות איזה צוות בתוך היישוב שיוכל לטפל, שיוכל להגיד תקופה ראשונה ויש דברים נוספים.

<חיים תמם: זאת אומרת התקנות הן יותר כוללות מאשר רק קווי חיץ, כי כרגע אנחנו מתמקדים כל הזמן בקווי החיץ.

<חיים תמם: יש את העניין של אספקות המים, יש דברים אחרים.

יעל כהן-פארן: העיקר מניעת פגיעה.

<חיים תמם: כן, כל הרעיון הוא של מניעת התפשטות האש.

<חיים תמם: לגבי מה שגבי כאן אמר, רוב הדברים שהוא אמר בעצם נעשו כבר.

<חיים תמם: זאת אומרת קק"ל ורט"ג הוכשרו, יש להם ציוד, יש להם אמצעים, הם עוסקים בנושא כיבוי, הם יודעים להגיב לדברים האלה.

נאוה בוקר: טוב.

נאוה בוקר: גבי מניסיונו דיבר.

נאוה בוקר: כן, מה שמך, תחזור שוב, סליחה.

<אורי בן יהודה: אורי בן יהודה, אני מייצג את מרכז המועצות האזוריות ואני גם קב"ט המועצה האזורית מנשה.

<אורי בן יהודה: תראי גברתי, מה שחיים אמר פה הוא הרבה יותר רחב רק מהנושא של ה-250 מיליון שקלים שיהיו או לא יהיו לקווי החיץ.

<אורי בן יהודה: כי המשמעויות של התקנות האלה ברמת היישובים והמועצות, זה החלפה של קווי מים, זו הוספה של הידרנטים.

<אורי בן יהודה: בחלק מהיישובים זה פשוט החלפה טוטאלית של מערכת המים.

<אורי בן יהודה: זה עלויות של מיליונים.

<אורי בן יהודה: זה הצטיידות, זה מחסנים.

<אורי בן יהודה: זאת אומרת העלות בסופו של דבר לרמת היישוב או לרמת הרשות, המועצה וכן הלאה, היא הרבה יותר גבוהה רק מנושא החיץ.

<אורי בן יהודה: וגם לזה אין שום מקורות תקצוב, זה מה שרציתי להבהיר קודם, וזה סוג של No Go מבחינתנו.

<גבי גניש: אני לא צריך הידרנטים כל 100 מטר.

<גבי גניש: אני רוצה שם שיהיו לי ברזי כיבוי, שאני לא - - -

<חיים תמם: אתה לא צריך, אבל בתקנות כתוב הידרנט כל 60 מטר.

נאוה בוקר: רגע, לחברת הכנסת פארן יש שאלה.

<גבי גניש: מה אני צריך?

<גבי גניש: לעזוב את המקום וללכת למלא מים?

<גבי גניש: זו השאלה.

יעל כהן-פארן: יש לי שאלה בהקשר לדברים שאתה אומר.

יעל כהן-פארן: נציגי הכבאות - - -

<אורי בן יהודה: עזוב אותך, לחצי מהיישובים אתה לא יכול להיכנס עם הכבאיות שלך, על מה אתה מדבר?

<גבי גניש: אז אתה תכשיר דרכי גישה.

<גבי גניש: תכשיר דרכי גישה.

<אורי בן יהודה: אני לא יכול.

<אורי בן יהודה: אין לי כסף.

נאוה בוקר: סליחה, סליחה.

<גבי גניש: לא, לפני החיץ דרכי גישה.

<אורי בן יהודה: צריך כסף.

נאוה בוקר: חברים, בואו נתמקד, יש לנו עוד רבע שעה לסיום.

יעל כהן-פארן: סליחה, יש לכם אמירה לגבי סדרי עדיפויות?

יעל כהן-פארן: האם יותר חשוב שיהיה קו מים, שיהיה הידרנטים, כל הדברים שדוברו כאן, או אזור חיץ?

<גבי גניש: יש סדרי עדיפויות בהחלט.

יעל כהן-פארן: נגיד הסכום הוא מוגבל, איפה סדרי העדיפויות?

יעל כהן-פארן: האם זה כל יישוב - - -

<גבי גניש: ברור.

נאוה בוקר: גבי, סליחה.

נאוה בוקר: אין לך רשות דיבור.

<גבי גניש: אני יכול להגיד לך מה הם סדרי העדיפויות.

נאוה בוקר: גבי, אתה לא ברשות דיבור, אני מצטערת.

נאוה בוקר: יש פה אנשי מקצוע.

נאוה בוקר: למי הפנית את השאלה, יעל?

יעל כהן-פארן: לנציגי הכבאות.

נאוה בוקר: חיים, תענה לה בקצרה כי אין לי הרבה זמן.

<חיים תמם: תראי, כל המכלול צריך ליישם אותו.

<חיים תמם: זאת אומרת אין כאן עניין של זה.

<חיים תמם: המים מאד חשובים.

<חיים תמם: קווי החיץ מאד חשובים.

<חיים תמם: הגנה על המתקנים מאד חשובה.

<חיים תמם: כל דבר כזה.

<חיים תמם: הציוד שיש שם והצוותים שיהיו בתוך היישוב, שיוכלו לפעול בתוך היישוב, הכל חשוב.

<חיים תמם: אני לא יכול להגיד אני מוותר על זה.

<חיים תמם: כמו שכאן יש גם מטוסים, יש גם - - -

יעל כהן-פארן: אז אם יהיו אזורי חיץ ולא יהיו מים, אז מה עשינו?

יעל כהן-פארן: אתה מבין?

<חיים תמם: אז אני אומר, לכן צריך גם וגם.

<שאול גולדשטיין: נאוה, בוועדה הקודמת זה עלה על השולחן ואז הכבאות אמרו, שחר אמר שהוא הגיע להסכם עם רשות המים, אם אני לא טועה.

נאוה בוקר: נכון, נכון.

<שאול גולדשטיין: שאלנו את דני, שאלתי אותו באופן ישיר האם זה כולל את קווי המים, כי בלי קווי מים אין מה לעשות - - - והוא אמר לי כן, זה כולל - - - הסכם - - -

נאוה בוקר: נו, מצוין, נפתרה הבעיה.

נאוה בוקר: בואו נתקדם, חברים.

<שאול גולדשטיין: זה חייב להיות בתוך העניין הזה, זה ברור.

<אורי בן יהודה: היא לא נפתרה.

<אורי בן יהודה: כתבתי לך שזה לא נפתר לפני שלושה שבועות.

<אורי בן יהודה: את מקורות עברנו.

<אורי בן יהודה: מקורות משתפים פעולה היום - - -

נאוה בוקר: אני לא זוכרת.

נאוה בוקר: אוקיי, אז מה הבעיה?

<אורי בן יהודה: אבל הם צריכים את התקציב לבקש מרשות המים, ושם זה לא עובר.

<אורי בן יהודה: לפחות אני בקווים - - -

נאוה בוקר: יעקב, תרשום את זה, אנחנו נעשה פנייה לרשות המים מטעם הוועדה.

<אמיר שישה: אני פה.

נאוה בוקר: יש פה נציג של רשות המים?

נאוה בוקר: מצוין.

נאוה בוקר: אתה יכול לענות לו בבקשה?

נאוה בוקר: רק מה שמך ומה תפקידך?

<אמיר שישה: אני יכול לענות לו.

<אמיר שישה: קוראים לי אמיר שישה, אני מהנדס ראשי של תאגידי המים והביוב, אבל אני אחראי על נושא הכבאות.

<אמיר שישה: עכשיו, נכון שהוגשה בקשה ממקורות, אבל אני במקרה עברתי על התכנית.

<אמיר שישה: אז רציתי להגיד שלפני שאני אגיד מה שיש לי להגיד על התכנית, אני אגיד שלכל יישוב צריכה להיות תכנית, כמו שחיים אמר.

<אמיר שישה: במסגרת התקנות האלה אמורה להיות ועדה שאנחנו יושבים בתוכה.

<אמיר שישה: הוועדה הזאת תחליט איך ואיזה מים מביאים ומאיפה מביאים.

<אמיר שישה: בעיקרון, העלות מוטלת על ספק המים, אבל אנחנו נדאג שיגיעו מים לראש היישוב או משהו כזה, או איפה שצריך, בספיקה ובלחצים שמתאימים.

<אמיר שישה: אבל העלות מוטלת על ספק המים.

<אמיר שישה: עכשיו פה, ספציפית לגבי חוף הכרמל, אני לא רוצה להיכנס.

<אמיר שישה: אני מציע שאני אדבר איתך אחרי זה.

נאוה בוקר: בסדר, תודה רבה.

<אמיר שישה: בסדר?

<אמיר שישה: אני קראתי את התכנית, עברתי עליה.

נאוה בוקר: נציג המשרד להגנת הסביבה ואחריו כעביה בקצרה.

נאוה בוקר: כל אחד דקה, כי אנחנו לקראת סיום.

נאוה בוקר: תציג את עצמך.

<מנחם זלוצקי: שמי מנחם זלוצקי ואני ראש אגף שטחים פתוחים.

<מנחם זלוצקי: אני לא רוצה להאריך, אז לכן אני חושב שצריך לחדש את הפעילות של הוועדה שהייתה בעבר.

<מנחם זלוצקי: עכשיו אחרי שיש מקור תקציב ובהנחה שהוא אכן יהיה, צריך יהיה כמובן לקבוע לאיזה נושאים התקציב הזה ייועד, ולהתחיל לשבת בצורה אופרטיבית, כמו שכבר נאמר כאן ,

<מנחם זלוצקי: לגבי תכנית לכל אחד מהיישובים, כדי לראות איך מורידים את ההנחיות הכלליות שקיימות לרמה של תכנית לביצוע.

נאוה בוקר: אז בוא נקבע שאחד הסיכומים שאיתם אנחנו יוצאים מפה היום, שהוועדה הזאת תחדש את הפעילות שלה ואתם בחודש הקרוב נפגשים ומתחילים בעבודה.

<מנחם זלוצקי: זו ועדה ברשות - - -

נאוה בוקר: בראשותו של חיים תמם בבקשה.

<מנחם זלוצקי: כן.

<חיים תמם: אני לא מבין מה הוועדה הזאת תעשה.

נאוה בוקר: סליחה?

נאוה בוקר: אתם צריכים לשבת ו - - -

<חיים תמם: תראי, אנחנו מבחינתנו סגרנו, התקנות והכללים כתובים ומוכנים לחתימה.

<חיים תמם: ברגע שתהיה חתימה - - -

נאוה בוקר: לא, הוא מדבר ספציפית לרשויות.

<קריאה: זה אותו דבר.

<חיים תמם: עכשיו יש לנו את הרשימה של היישובים.

<חיים תמם: ברגע שיהיו התקנות נפנה ליישובים, נרצה לעשות להם שימוע, למי שמתנגד, ואז נוכל לשבת בוועדה ולקבוע סדרי עדיפויות.

נאוה בוקר: הבנתי.

נאוה בוקר: בסדר גמור, תודה.

נאוה בוקר: מוחמד כעביה.

<מוחמד כעביה: שלום לכם חברים.

<מוחמד כעביה: אני שמעתי את הכל, אבל אני לא רואה בכלל את המגזר שלנו.

<מוחמד כעביה: אני מברך את השכן שלנו, אריאלי, ראש המועצה של טבעון.

<מוחמד כעביה: מטבעון עד כעביה, עד ביר אל מקסור, כל האזור הזה אין קווי חיץ.

<מוחמד כעביה: חברים, אני חושב שצריך באמת לעבוד על הנושא.

<מוחמד כעביה: גם ליישובים שם מגיע להם, שלנו, היישובים הבדואים.

<מוחמד כעביה: אני בדעה ואני הולך להמליץ שבכל יישוב תהיה מכונית כיבוי אש, וששם המועצה תפעיל אותה בכל מקרה חברים.

<מוחמד כעביה: אין דבר כזה.

<מוחמד כעביה: ויש לנו הרבה.

<מוחמד כעביה: אנחנו יכולים.

<מוחמד כעביה: יש לנו הרבה חברה שמשתחררים מהצבא, יודעים לעשות את העבודה הזאת.

<מוחמד כעביה: בסדר גמור.

<מוחמד כעביה: לכן אני חושב חברים, צריכים להתייחס לנושא הזה.

<מוחמד כעביה: צריך לעשות שם דילול.

<מוחמד כעביה: אני אומר לכם, על יד הבית שלי, ראש המועצה חבר שלנו - - -

נאוה בוקר: כעביה, רק לעדכן אותך, יהיה לנו דיון ספציפית לנושא הזה.

נאוה בוקר: תודה רבה.

<מוחמד כעביה: אני מודה לך.

נאוה בוקר: תודה.

נאוה בוקר: עפרי גבאי.

<דודי אריאלי: באמת מאד חשוב לתת תשומת לב למגזר הערבי, כי שם עלות ההקמה וגם האחזקה מאד בעייתיות.

נאוה בוקר: אוקיי.

נאוה בוקר: עפרי, מאיפה את?

<עפרי גבאי: אני מהחברה להגנת הטבע ואני רוצה להפנות שאלה לקק"ל.

<עפרי גבאי: במידה ואכן הפרויקט יאושר כפרויקט לאומי והתקציב יתקבל, מה הצעדים הבאים?

<עפרי גבאי: זאת אומרת איך מחליטים איך מחלקים את התקציב לגבי הידרנטים, דרכים, עבודות חיץ ויותר מזה, איך מתבצע התכנון ומה תהיה האחריות של קק"ל בתכנון ובביצוע.

<דוד ברנד: אני אמרתי במפורש, קק"ל לא תהיה לה שום אחריות בתכנון.

<דוד ברנד: כל נושא התכנון ילך על פי ההנחיות של כב"ה.

<דוד ברנד: המועצות עצמן, כל מועצה ומועצה תבצע את התכנון בהתאם להנחיות של כב"ה.

<דוד ברנד: קק"ל נכנסת לביצוע רק אחרי שיש את כל האישורים ש - - - את כל התהליכים של התכנית.

<דוד ברנד: אין לנו שום יד ורגל בתכנון.

<דוד ברנד: חד וחלק.

נאוה בוקר: תודה רבה.

נאוה בוקר: חברים, יש לנו כאן שני נציגים אני רואה מעיריית חיפה.

נאוה בוקר: מי אלה?

נאוה בוקר: בואו תצטרפו לשולחן, תנסו למצוא מקום.

נאוה בוקר: סוהל עבאס ואלי אלקבץ.

נאוה בוקר: מי רוצה לדבר?

<אלי אלקבץ: אלי.

נאוה בוקר: אלי, בבקשה.

<אלי אלקבץ: שלום לכולם.

<אלי אלקבץ: יש לי תחושה שאנחנו בפיגור של כמה שנים.

<אלי אלקבץ: אולי אני טועה, אבל אנחנו בפיגור של איזה חמש שנים.

נאוה בוקר: אתה מספר לי?

<אלי אלקבץ: מדברים על תקציבים, כי זה חשוב מאד וצריך להחליט תוך שבוע-שבועיים ולהקצות את התקציבים הנדרשים, אבל אנחנו באיחור רב.

נאוה בוקר: זה תקציב שהיה צריך להיות לפני חמש שנים, לא היום.

<אלי אלקבץ: ואני מציע לכולם לבוא לעיריית חיפה, לראות איך עשינו את העבודה ביחד עם כבאות.

נאוה בוקר: מה תפקידך בעירייה?

<אלי אלקבץ: אני מנהל אגף שפ"ע ומאחורי סוהל עבאס, הוא היה שותף לוועדות מיד לאחר השריפה, מנהל מחלקת גנים.

<אלי אלקבץ: אני גם פקיד יערות במקרה, אז מכיר את כל הנושא הזה של משרד החקלאות ואישורים לעקירת עצים.

<אלי אלקבץ: גם טיפלנו בנושא המים, טיפלנו בנושא פניות הציבור, כך שאנחנו הקמנו איזה שהוא מודל לביצוע, שאפשר לבוא, להעתיק אותו, ללמוד ממנו, לשפר אותו וחבל על הזמן.

נאוה בוקר: חיים תמם, אתם מכירים את המודל הזה?

<חיים תמם: היינו שם בסיור יחד עם הנציב.

נאוה בוקר: ומה אתה אומר על המודל שלהם?

<חיים תמם: עובד מצוין.

נאוה בוקר: אני שמחה לשמוע.

נאוה בוקר: תודה, תודה שבאתם ושיתפתם אותנו.

<אלי אלקבץ: אני מזמין את כולם לבוא לראות.

נאוה בוקר: זה חשוב מאד.

נאוה בוקר: כן בבקשה, מה שמך?

<סמאח דראוושה: סמאח דראוושה, מנהל תחום ייעור וסביבה במשרד החקלאות.

<סמאח דראוושה: אני פה נציג של פקיד היערות הראשי.

<סמאח דראוושה: אני רוצה לתת שתי הערות.

<סמאח דראוושה: אחת היא חיזוק למה שמנחם אמר לגבי העניין של הוועדה המקצועית.

<סמאח דראוושה: אחרי האישור של התקנות אנחנו שוב נחזור לשאלה של איזה יישובים הם מוגנים.

<סמאח דראוושה: יש הרבה אי ודאות, אי הבנה.

<סמאח דראוושה: מה שחיים תמים מתייחס אליו, אני מניח שאתה מתייחס לרשימת היישובים שאתם מתבססים על השכבה שאנחנו ביצענו, שאני מאד הייתי רוצה, בתור הפתרון היחידי שאני רואה, כן לקדם את זה.

<סמאח דראוושה: להשתמש בזה בצורה חכמה.

<סמאח דראוושה: לשבת לראות ולעשות את הפיין טיונינג לשכבה הזאת ולדעת באמת איזה יישובים צריכים את הטיפול ואיפה זה עוד לא התבצע ובאחריות של מי.

<סמאח דראוושה: זו נקודה אחת.

<סמאח דראוושה: זה מאד חשוב לדעתי.

<סמאח דראוושה: כי אישור התקנות זה יבש, אחר כך אתם תרדו לשאלה איפה צריך לעשות את הביצוע.

<סמאח דראוושה: זה מאד חשוב.

<סמאח דראוושה: זה אחד.

<סמאח דראוושה: דבר שני, אנחנו בתור משרד החקלאות, כשאנחנו נדרשים לאשר את הכריתות של העצים, והשאלה פה מופנית לדוד, שהבנתי שהקק"ל בעצם לא יהיו גוף שישתתף בכל השלבים המקדמים עד אשר ביצוע התכנית.

<סמאח דראוושה: השאלה לגבי כל יחס העבודה בינינו הוא לפקידי היערות בקק"ל, האם זה משהו שאתם גם מבקשים לא להיות שותפים בו בעניין הזה, כי - - -

<קריאה: נכון.

<סמאח דראוושה: אז זו בעיה - - -

נאוה בוקר: יש לך כמה שניות לסיום.

<סמאח דראוושה: אז זה משהו שאנחנו צריכים לחשוב עליו, כי מבחינתנו זה יהווה בעיה, כי אנחנו מסתמכים, אנחנו מכשירים ומסמיכים פקידי יערות אזוריים, הרבה מהם זה מהקק"ל עצמו ולזה צריך למצוא פתרון.

<סמאח דראוושה: זו עוד נקודה לדיון.

<סמאח דראוושה: זו נקודה מאד חשובה, אחרת אנחנו ניתקע עם זה.

נאוה בוקר: תודה.

נאוה בוקר: שאלה אחרונה לדוד.

נאוה בוקר: התקציב של הקמת קווי חיץ כולל אצלכם גם את התחזוקה, כן?

<דוד ברנד: תקציב או תקציב כמו שדני אמר.

נאוה בוקר: כולל תחזוקה לחמש שנים, זה מה שהוא אמר.

נאוה בוקר: אני שואלת כי אני רוצה להבהיר את זה.

<דוד ברנד: זה - - - במסגרת התקציבית, לנושא של הקמת של קווי חיץ, כולל הכל מה שאז דיברנו, לא רק הנושא של קו החיץ עצמו, אלא גם כמו שכאן היה נושא של הידרנטים וכל מה שקשור.

<דוד ברנד: דרכים וכל מה שקשור.

נאוה בוקר: ותחזוקה - - -

<דוד ברנד: אני לא זוכר - - -

נאוה בוקר: לפרק זמן של שנים מסוים.

<דוד ברנד: אני לא יכול לומר לך, לא רוצה להתחייב אני לא - - -

נאוה בוקר: אז אתה יכול לבדוק לי את זה בבקשה?

<דוד ברנד: כן, אני יכול לבדוק.

<דוד ברנד: מה שאני לא זוכר, אני לא רוצה להתחייב עליו.

<קריאה: אין תחזוקה באזורי החיץ, עד כמה שאני זוכר.

<דוד ברנד: זה ברור לחלוטין ויחד עם זאת התקציבים של הדברים האלה הם עצומים.

<דוד ברנד: אני לא יודע עד כמה 250 מיליון שקלים יכולים מה שנקרא להספיק לדבר הזה.

נאוה בוקר: כן, אבל לפחות לטווח של שנתיים-שלוש-ארבע.

<דוד ברנד: בחמש שנים אין צורך בתחזוקה.

נאוה בוקר: חמש שנים אין צורך?

<דוד ברנד: כן.

<דוד ברנד: אנחנו הקמנו קווי חיץ וחמש שנים את יכולה מה שנקרא, בינתיים אין לך איזה שהן בעיות גדולות.

<דוד ברנד: אחרי חמש שנים מתחילה ההתחדשות של העשבייה וכו', ואז מתחילה הבעיה.

<דוד ברנד: אבל חמש שנים זה - - -

נאוה בוקר: אני מבינה.

נאוה בוקר: אוקיי.

נאוה בוקר: לפני שאני מסכמת אני חייבת להגיד מילה טובה.

נאוה בוקר: נמצאת כאן מנהלת הוועדה שלנו, שוש אזולאי, שעושה עבודה נהדרת ולא מעט בזכותה ובזכות העוזר המסור שלי, יעקב בסקקוב, שבאמת מארגנים הכל ומזמינים ומתעקשים.

נאוה בוקר: אז אני רוצה להודות לשניכם.

נאוה בוקר: אתם עושים עבודה חשובה מאד.

יעל כהן-פארן: לפני שאת מסכמת רק מילה קצרה.

נאוה בוקר: אוקיי, בהחלט.

יעל כהן-פארן: נאמר פה קודם שקק"ל מייעדים את הכסף למטוס.

יעל כהן-פארן: אני לא יודעת מי אמר את זה, לא משנה כרגע.

<קריאה: זה לא נאמר.

יעל כהן-פארן: מישהו אמר את זה כאן.

יעל כהן-פארן: אז מה שרציתי להגיד שאני בררתי עם דני עטר, וזה פשוט לא היה ולא נברא.

נאוה בוקר: זה לא נכון.

יעל כהן-פארן: זה לא נכון.

נאוה בוקר: תיארתי לעצמי.

נאוה בוקר: דיברתי עם משרד ראש הממשלה, זה לא עלה אפילו.

נאוה בוקר: את יודעת ששמועות לפעמים זה דברים - - -

יעל כהן-פארן: לא, רק בגלל שזה עלה כאן ואמרו נברר, אז בררתי.

נאוה בוקר: כן, תודה, תודה יעל.

נאוה בוקר: אני מעריכה מאד את האכפתיות שלך.

נאוה בוקר: אני יודעת שאיכפת לך גם מחיי אדם, בעיקר, ולא רק.

יעל כהן-פארן: ברור.

נאוה בוקר: את לוחמת - - -

<קריאה: היא לוחמת אש.

נאוה בוקר: היא לוחמת למען הטבע ואיכות הסביבה, אבל - - -

יעל כהן-פארן: ואיכות החיים והחיים.

נאוה בוקר: בדיוק, אבל החיים עצמם יותר חשובים מהכל, לדעתי.

יעל כהן-פארן: נכון, הכל ביחד.

נאוה בוקר: אז היות ויש תקנות - - -

<חיים תמם: יש הצעת תקנות.

<חיים תמם: הן לא חתומות עדיין.

נאוה בוקר: הן לא חתומות אבל אני - - -

<חיים תמם: יש את המסמך.

נאוה בוקר: משרד האוצר, אנחנו מחכים לכם.

נאוה בוקר: מחכים לתשובה.

<אורי בן יהודה: אני מציע לא לחכות להם אלא ליזום פנייה אליהם ולהסביר להם - - -

נאוה בוקר: אז אתה יודע מה?

נאוה בוקר: אתה צודק.

<אורי בן יהודה: אני יודע שאני צודק.

נאוה בוקר: כבר נעשו מספר פניות אליהם, אבל אנחנו נעשה את זה.

<אורי בן יהודה: לפנות מטעם הוועדה.

נאוה בוקר: בסדר, אנחנו נוציא פנייה למשרד האוצר, למשרד ראש הממשלה, פניות מסודרות.

נאוה בוקר: נקבל אישור כתוב, כמו שצריך, כדי שלא נשמע עוד את הגמגומים האלה בנוגע לתקציב, ואני מאד מקווה שבעוד שבועיים אנחנו נוכל לצאת לדרך ובאמת, דיברו כאן על המשך הפעילות של הוועדה.

נאוה בוקר: אני חושבת שזה חשוב מאד שתתכנסו וברגע שהתקציב יאושר, אני מעריכה שזה יקרה מהר מאד.

נאוה בוקר: לשנת 2017 אני מעריכה שכבר יהיה לכם תקציב - - -

<חיים תמם: כן, בעזרת השם.

נאוה בוקר: ועד אז תוכלו להכין את כל התכניות שצריך.

נאוה בוקר: תודה רבה לכולם.